เฟิร์สช้อยส์ยันไม่ขยับเพดาน ‘8พันกู้เงินได้’
&#8220;เฟิร์สช้อยส์&#8221; ยันเอาลูกค้ารายได้ 8,000 บาทอยู่มือ ไม่ปรับเพดานขั้นต่ำเหตุคุมเอ็นพีแอลได้
6 ธ.ค. 2555

“เฟิร์สช้อยส์” ยันเอาลูกค้ารายได้ 8,000 บาทอยู่มือ ไม่ปรับเพดานขั้นต่ำเหตุคุมเอ็นพีแอลได้
น.ส.ณญาณี เผือกขำ ผู้ช่วยกรรมการผู้จัดการใหญ่ ธุรกิจสินเชื่อส่วนบุคคลและสินเชื่อผ่อนชำระ บริษัท อยุธยา แคปปิตอล เซอร์วิสเซส ผู้ให้บริการบัตรกรุงศรี เฟิร์สช้อยส์ กล่าวว่า ในปีหน้าแม้จะมีการปรับขึ้นค่าแรง 300 บาท และขึ้นเงินเดือนเป็น 1.5 หมื่นบาท แต่เฟิร์สช้อยส์จะยังคงกำหนดเพดานขั้นต่ำรายได้ของผู้สมัครสินเชื่อขั้นต่ำไว้เดือนละ 8,000 บาทไม่เปลี่ยนแปลง เนื่องจากสามารถบริหารความเสี่ยงลูกค้าได้ดีอยู่
ปัจจุบันลูกค้ากลุ่มนี้ให้ความสำคัญการรักษาประวัติทางการเงิน จึงสามารถรักษาระดับหนี้ที่ไม่ก่อให้เกิดรายได้ (เอ็นพีแอล) ไว้ในกรอบ 23% จากฐานสินเชื่อคงค้าง 2.6 หมื่นล้านบาท ซึ่งเมื่อบริหารหนี้เสียได้ระดับนี้ก็จะเป็นผลดีต่อต้นทุนการดำเนินงาน
น.ส.ณญาณี กล่าวว่า ปัจจุบันลูกค้าของเฟิร์สช้อยส์ 20% มีรายได้ต่ำกว่า 1 หมื่นบาท ที่เหลือเป็นกลุ่มที่มีรายได้ตั้งแต่ 12.5 หมื่นบาท จากจำนวนลูกค้าทั้งหมดที่มีอยู่ 2 ล้านบัญชี โดยปีนี้จะได้ลูกค้าใหม่ 3 แสนบัญชี ปีหน้าก็คาดว่าจะได้ลูกค้าใหม่ในระดับเดียวกับปีนี้ คิดเป็นอัตราการเติบโตของลูกค้าใหม่ปีละ 15% 
“ปัจจุบันกลุ่มลูกค้าไมโครไฟแนนซ์ยังไม่ได้รับการดูแลอย่างทั่วถึงจากสถาบันการเงิน เนื่องจากระบบยังไม่พร้อมทั้งที่ลูกค้าที่ค้าขายส่วนตัวมีรายได้รายวันและต่อเดือนมากกว่าพนักงานเงินเดือน เพียงแต่ไม่มีบัญชีเงินเดือน ก็ไม่สามารถเข้าถึงสินเชื่อในระบบได้ เพราะติดข้อกำหนดของธนาคารแห่งประเทศไทย หากปลดล็อกเงื่อนไขนี้ก็จะช่วยให้กลุ่มนี้เข้าถึงแหล่งเงินกู้ได้มากขึ้น” น.ส.ณญาณีกล่าว